Správa zo zahraničnej pracovnej cesty
1.  Účastník ZPC:
Ing. Ildikó Pathóová, zamestnankyňa SĎVM MŠVVaŠ SR, odbor stratégie celoživotného vzdelávania a európskych záležitostí, anglický jazyk 5

2.  Zahraničná pracovná cesta:
Ukrajina, Kyjev, Delegácia EU v Ukrajine, 4B, Kruhlo – Universytetska ulica, 10. – 12. 1. 2012, Prezentácia twinningového návrhu SR pre projekt celoživotného vzdelávania, finančné náklady akcie boli hradené organizátorom

3.  Rámcový program pobytu:
10. 1. 2012 	Program stretnutia 
15,00 – 18,00 	Privítanie účastníkov stretnutia a vzájomné predstavenie inštitúcií zapojených do programu 
11. 1. 2012	Program stretnutia
9,00 – 10,00	stretnutie so zástupcom MZV, prvým tajomníkom veľvyslanectva SR v Kyjeve s pánom Chrobákom
10,00 – 13,00	stretnutie s pani Elenou Gorsheniovou, manažérkou pre projekty a partnerstvá pri Britskej rade v Kyjeve
15,00 – 19,00	stretnutie s pánom Michael Alan Moore, poradcom pre Britskú radu a odborníkom pre oblasť celoživotného vzdelávania vo Veľkej Británii
 11. 1. 2012	Program stretnutia
9,00 – 12,00	stretnutie so zástupcami Ministerstva školstva, vedy, mládeže a športu Ukrajiny v Kyjeve a zástupcami delegácie EU v Ukrajine, za účasti zástupcu MZV, prvým tajomníkom veľvyslanectva SR v Kyjeve s pánom P. Chrobákom

4.  Stručný priebeh rokovaní:
Účelom pracovnej cesty bola účasť na prezentácii twinningového projektu spolupráce SR a Ukrajiny v oblasti celoživotného vzdelávania s dôrazom na EQF a ECVET. Táto platforma spolupráce je podporovaná aj Európskou úniou a Veľvyslanectvom SR na Ukrajine.
Twinningový návrh projektu pre štátnu správu v oblasti celoživotného vzdelávania pripravila Regionálna rozvojová agentúra Senec – Pezinok (RRA), ktorá má od Európskej komisie štatút tzv. „mandated body“ pre účasť v twinningových projektoch. RRA bola založená Ministerstvom regionálneho rozvoja SR v roku 2002 a jej cieľom je poskytovať odbornú pomoc pri tvorbe stratégií, projektov a programov zameraných na trvalo udržateľný rozvoj BSK a efektívne využívanie fondov EÚ v rámci SR. 

Na stretnutí s pánom Chrobákom, prvým tajomníkom Veľvyslanectva SR v Kyjeve sa dohodli strategicky významné body projektu, pán Chrobák nás oboznámil s kľúčovými oblasťami terajšej spolupráce s Ukrajinou. Zdôraznil však, že existujú dobré, priateľské vzťahy na všetkých úrovniach diplomatickej komunikácie, ktoré sú  založené na báze tradícií dobrého susedstva.

Pani Elena Gorsheniová, manažérka pre projekty a partnerstvá pri Britskej rade v Kyjeve nás oboznámila s oblasťami, kde Britská rada sa podieľala na tvorbe programov ministerstva školstva za posledných päť rokov v súvislosti s implementáciou európskych politík a stratégií v oblasti celoživotného vzdelávania. Doterajšie úsilie ukrajinských kolegov bolo zamerané predovšetkým na implementáciu Európskeho kvalifikačného rámca (EQF), na získanie skúseností od inštitúcií vo Veľkej Británii a na rôzne oblasti komunikácie so sociálnymi partnermi pre rozvoj efektívnej odbornej prípravy predovšetkým vo formálnom systéme vzdelávania.    

Pán Michael Alan Moore, poradca pre Britskú radu a odborník pre oblasť celoživotného vzdelávania vo Veľkej Británii nám pomáhal pri zostavení celkovej metodológie efektívneho prenosu informačného know-how implementácie dobrých praktík a skúseností z twinningového procesu z čias, keď Slovenská republika sama sa pripravovala na vstup do EÚ pri odovzdávaní skúseností odborníkom Ministerstva školstva, vedy, mládeže a športu Ukrajiny v Kyjeve. Keďže obsah projektu je zameraný v prvom rade na zavedenie nástrojov EQF do každodenného života občanov Ukrajiny, prezentovanie zákona o celoživotnom vzdelávaní a skúseností s postupnou implementáciou EQF, ECVET a EQAVET na Slovensku sa považuje za nesmierne dôležité. Ďalej sa považuje za výhodu, že spolupráca Slovenska v tejto oblasti je veľmi dobrá aj s Českou republikou, aj s Rakúskom, doplnenie expertízy Slovenska s odborníkmi týchto krajín navyše aj vďaka pánovi Moorovi, odborníkmi Veľkej Británie je veľmi žiaduca a je možná podľa požiadaviek kolegov z druhej strany prijímateľa projektu v Ukrajine. 
   
Prezentácia twinningového návrhu SR pre projekt celoživotného vzdelávania sa začala úvodnými slovami pána Chrobáka, ktorý zdôraznil záujem SR o dobré vzťahy s Ukrajinou v oblasti vzdelávania a súčasne dal garanciu vlády pre úspešnú realizáciu projektu v prípade jeho získania. Pani Ľuba Pavlovová, riaditeľka RRA, zdôraznila skúsenosti tejto inštitúcie v oblasti implementácie národných a EU projektov a tiež desaťročnú aktivitu v twinningových „in & out“ projektoch. MVVaŠ SR prezentovalo legislatívny rámec pre celoživotné vzdelávanie, stratégiu CŽV, kvalitu vzdelávacích štandardov, systém výstupov z formálneho vzdelávacieho procesu ako aj neformálne vzdelávanie dospelých občanov cez programy, ktoré sú akreditované sekciou ďalšieho vzdelávania a mládeže. Prezentoval sa informačný systém ďalšieho vzdelávania ako systémový nástroj na kontrolu kvality neformálneho vzdelávania a možnosť prognózovania vzdelávacích potrieb týmto nástrojom. 
Zástupcovia Ministerstva školstva, vedy, mládeže a športu Ukrajiny v Kyjeve sa zaujímali aj o zabezpečenie nezávislej certifikácie vedomostných úrovní na rôznych stupňoch vzdelávania vo formálnom systéme SR.   

Návrh Slovenskej republiky v oblasti „Modernizácie legislatívnych štandardov a princípov vzdelávania a tréningu v súlade s politikou EÚ v oblasti celoživotného vzdelávania“ bol prezentovaný spolu s návrhmi ďalších členských štátov EÚ (spoločný projekt Dánska a Nemecka, Litvy a Grécka a tiež projekt Poľska), ktoré podávali svoje návrhy na výzvu zástupcov delegácie EU v Ukrajine. 

5.  Odporúčané závery:
Implementácia celoživotného vzdelávania cez formálne, neformálne a informálne spôsoby učenia sa, rovnako aj zvýšenie mobility občanov zostáva výzvou pre všetky krajiny Európskej únie, spolu s Ukrajinou. Tie vzdelávacie inštitúcie, ktoré sú otvorené a primerane rýchlo reagujú na potreby pracovného trhu a spoločnosti  majú veľkú hodnotu nielen na národnej úrovni, ale aj na medzinárodnej platforme vzdelávania. Veľmi dôležité sú vytvorené partnerstvá medzi svetom vzdelávania a školení pre svet práce, tieto vzťahy sa odporúča upevniť aj na pôde vzájomnej spolupráce so vzdelávacími inštitúciami Ukrajiny a SR. Vzhľadom na skúsenosti SR v pristupovaní a zavedení do praxe štandardy a politiky EÚ, v tom aj v oblasti vzdelávania, sa odporúča, aby MVVaŠ SR sa podieľalo na príprave a prezentácii twinningových projektov. 

6.   Prehľad prinesenej dokumentácie a miesto jej uloženia
Dokumentácia je uložená na SĎVM MŠVVaŠ SR.

7.   Osobitne vyhodnotený očakávaný prínos ZPC
Osobné stretnutia s expertmi v oblasti celoživotného vzdelávania a vzájomná výmena názorov na danú problematiku sú nesmierne dôležité a nemôžu sa nahradiť iba štúdiom literatúry. Medzinárodné zastúpenie zúčastnených odborníkov na stretnutí priniesla živú diskusiu, výmenu názorov a dáva nám opätovnú inšpiráciu a motiváciu  pre implementáciu novej stratégie celoživotného vzdelávania.

8.    Spôsob zverejnenia výsledkov ZPC, prenos získaných informácií

Správa zo ZPC sa zasiela SMS MŠVVaŠ SR.

Súhlasím so zverejnením správy na internete

Správu vypracoval: Ildikó Pathóová 
Dátum: 13.4.2012.

Správu schválil:  Ing. Belovič Vladimír, CSc. , poverený riadením SĎVM MŠVVaŠ SR